Til navneredaktionen,

August 2019

**ULLA COLD, SANGERINDE OG FRONTFIGUR I ROCAZINO FYLDER 70 D. 5. SEPTEMBER**

I næsten 40 år har hele Danmark kunnet synge med på hits som ”All My Love” og ”Elsk mig i nat”, der med Ullas Colds personlige stemme satte poporkestret Rocazino på danmarkskortet i starten af 80érne. Ulla Cold blev født i 1949, er tvilling og voksede op på landet i en søskendeflok på syv i byen Ejby, tæt på Køge. Hun blev uddannet på Skolen for Brugskunst i  København i midten af halvfjerdserne og har lige siden haft et kontinuerligt virke som grafiker, illustrator og akvarelmaler. Det blev dog musikken, som for alvor tændte en stjerne for den unge Ulla Cold. Ved en ren tilfældighed fik hun en mikrofon stukket i hånden i sommeren 1979, da fritidsorkestret Rocazino skulle indspille et demobånd. Båndet havnede senere hos produceren Michael Bruun og pladeselskabet Polygram, der udsendte singlen ”Elsk Mig i Nat”, og så rullede lavinen. En helt ny lyd, og i midten af den stod Ulla Colds klare stemme, der som et altid genkendeligt varemærke gjorde orkestret til ét af årtiets mest ikoniske bands, der toppede hitlisterne hele vejen op igennem 80érne. Hvem har ikke været til fest og sunget med på ”Ridder Lykke” som Ulla Cold og hendes senere eksmand, Jesper Winge Leisner, skrev i samarbejde med Wikke/Rasmussen til Tony Toupé Show eller heppet på landsholdet med ”Én For Alle” som Ulla Cold sang sammen med Frank Arnesen og hele holdet ved EM i 1988. Rocazino blev aldrig anmeldernes livret, men publikum tog Ulla Cold og hendes sange til sig med åbne arme. Det resulterede i seks udgivelser og mere end én million solgte albums, mens den lidt generte sangerinde fik tilkendt en kultstatus, der den dag i dag kan fylde spillesteder og henrykke festivalpublikummer over hele landet. Selvom Ulla Cold næste sommer drager på 40-års jubilæumsturné med Rocazino, er hendes dagligdag livet på landet - midt i den skønne natur, hvor hun altid har søgt roen og freden i sit atelier. Det er også her, at hun samler sin store familie, sine tre børn, nu også to børnebørn og de mange trofaste venner. Når hun i morgen fejrer sin 70 års fødselsdag, bliver det sammen med flest mulige af dem, på en lille ø, langt væk fra Danmark og Køge, hvor hun stadig bor.

For kontakt til Ulla Cold, kontakt venligst undertegnede.

Med venlig hilsen

Have Kommunikation

Tlf.33252107

Kontakt: Michael Feder, mobil: 22434942, mail: michael@have.dk